Theunis Nel: “God het my vir ŉ doel gespaar”Theunis Nel en Anria van Heerden, aanbieders van die motorfietsprogram Woema op kykNET. Foto: Facebook. As alles goed verloop sal Theunis Nel, akteur en aanbieder van die motorfietsprogram Woema op kykNET, moontlik oor ŉ maand weer kan terugkeer huis toe ná sy ernstige motorfietsongeluk verlede jaar. Nel moes Vrydag weer ŉ operasie aan sy regterbeen ondergaan, wat ŉ beplande prosedure was om een van nege frakture aan die been te herstel. “Daar is geen krisis nie. Dokters het my gewaarsku dat daar nog ŉ paar prosedures voorlê voordat ek weer heeltemal mobiel gaan wees,” het hy Maandag in ŉ verklaring gesê. Sedert die ongeluk op 10 November is hy in die Unitas-hospitaal in Centurion behandel. Benewens die nege breuke aan sy regterbeen het hy ook ribbes gebreek, sy linkerknie se ligamente geskeur en inwendige beserings opgedoen. Sy regterarm moes ook noodgedwonge geamputeer word om sy lewe te red, en ná die ongeluk was hy vir veertien dae gekoppel aan ŉ masjien wat die funksie van sy longe moes oorneem. Hy is op 17 Desember uit Unitas ontslaan en is sedertdien in ŉ rehabilitasiekliniek in Pretoria waar hy onder meer fisioterapie en arbeidsterapie ondergaan. “My mediese span is fantasties. Ek kan hulle nie genoeg bedank vir alles wat hulle vir my doen nie.” Na die jongste operasie lê daar na verwagting minstens nog ŉ maand in die rehabilitasiekliniek voor. “Ek is vol vertroue dat ek daarna sal kan huis toe gaan. Die afgelope twee maande was die grootste uitdaging van my lewe, maar dit was ook ŉ geloofsreis. Al het ek nog daagliks baie pyn, ervaar ek duidelik die Here se hand in alles wat gebeur het. Ek glo Hy het my met ŉ doel gespaar.” Nel en sy vrou, Mareli, het die media en publiek bedank vir die belangstelling in sy vordering. “Ons voel nederig dankbaar vir al die boodskappe, hulp en gebede in hierdie moeilike tyd,” het Mareli gesê. “Ons glo mense sal verstaan dat ons nie op elke boodskap kan reageer nie. Nou fokus ons ten volle op Theunis se herstel. Ek en die seuns kan nie wag dat Theunis huis toe kom nie.” Sy dokters is tevrede dat Vrydag se prosedure suksesvol was en dat Nel goed aansterk. Na verwagting sal hy oor vyf weke weer ŉ prosedure aan sy been ondergaan waarna dokters sal besluit oor verdere behandeling. Die spesialiste in beheer van sy behandeling skat dat dit minstens ŉ jaar sal duur voordat hy ten volle herstel het van al sy beserings. Maroela Media het vroeër berig Nel het die dag van sy ongeluk met sy BMW GS 1150 op die nat snelweg gery toe hy naby die Garsfontein-afrit op die N1 moontlik op ŉ oliekol gegly het. Toe hy op die pad land het hy, soos hy opgelei is, sy motorfiets weggeskop en in die middel van die snelweg bly lê. Twee motors kon daarin slaag om hom te vermy, maar ŉ bakkie, wat glo ook gegly het, het teen ander motors gebots en hom getref. Nel het glo onder die bakkie beland en is vir ŉ paar meter onder die bakkie gesleep tot waar die bakkie tot stilstand gekom het met hom steeds onder die bakkie. Paramedici van Netcare 911 het hom in ŉ kritieke toestand sowat 100 meter van sy motorfiets se wrak aangetref. Altesaam ses voertuie was in die ongeluk betrokke. Lees vorige berigte oor die voorval hier.